ระเบียบสํานักงานคณะกรรมการกํากับและส่งเสริม

การประกอบธุรกิจประกันภัย

ว่าด้วยอนุญาโตตุลาการ (ฉบับที่ 2)

พ.ศ. 2553

--------------------------------------

          อาศัยอํานาจตามความในมาตรา 32 (2) แห่งพระราชบัญญัติคณะกรรมการกํากับและส่งเสริมการประกอบธุรกิจประกันภัย พ.ศ. 2550 เลขาธิการคณะกรรมการกํากับและส่งเสริมการประกอบธุรกิจประกันภัย จึงออกระเบียบไว้ ดังต่อไปนี้


ข้อ ๑ ให้ยกเลิกความในวรรคหนึ่งของข้อ 4 แห่งระเบียบสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยอนุญาโตตุลาการ พ.ศ. 2551 และให้ใช้ความต่อไปนี้แทน

          “ข้อ 4  ให้มีคณะกรรมการอนุญาโตตุลาการ ประกอบด้วย เลขาธิการเป็นประธานกรรมการ ผู้ช่วยเลขาธิการสายกฎหมาย ผู้ช่วยเลขาธิการสายคดี ผู้แทนสํานักงานศาลยุติธรรม ผู้แทนสํานักงานอัยการสูงสุด นายกสมาคมประกันวินาศภัย นายกสมาคมประกันชีวิตไทย นายกสมาคมนายหน้าประกันภัยไทย ผู้ทรงคุณวุฒิอีกไม่เกินสามคนซึ่งเลขาธิการแต่งตั้งเป็นกรรมการ และผู้อํานวยการฝ่ายระงับข้อพิพาทและอนุญาโตตุลาการ สํานักงาน คปภ. เป็นกรรมการและเลขานุการ”


ข้อ ๒ ให้ยกเลิกความในวรรคสามของข้อ 19 แห่งระเบียบสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยอนุญาโตตุลาการ พ.ศ. 2551


ข้อ ๓ ให้ยกเลิกความในวรรคหนึ่งของข้อ 26 แห่งระเบียบสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยอนุญาโตตุลาการ พ.ศ. 2551 และให้ใช้ความต่อไปนี้แทน

          “ข้อ 26 ก่อนคู่พิพาทตกลงตั้งอนุญาโตตุลาการชี้ขาดข้อพิพาท หากเลขาธิการเห็นสมควรหรือคู่พิพาทฝ่ายใดฝ่ายหนึ่งหรือทั้งสองฝ่ายประสงค์จะให้สํานักงาน คปภ. จัดให้มีการตกลงหรือประนีประนอมยอมความ ให้พนักงานเจ้าหน้าที่ดําเนินกระบวนการประนอมข้อพิพาทตามระเบียบสํานักงาน คปภ. ที่ออกโดยความเห็นชอบของคณะกรรมการ”


ข้อ ๔ ให้เพิ่มความต่อไปนี้เป็นวรรคสองของข้อ 39 แห่งระเบียบสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยอนุญาโตตุลาการ พ.ศ. 2551

          “คู่พิพาทจะไม่อ้างอนุญาโตตุลาการเป็นพยานในกระบวนพิจารณาชั้นศาลเกี่ยวกับข้อพิพาท ซึ่งเป็นมูลแห่งกระบวนพิจารณาในชั้นอนุญาโตตุลาการ”


ข้อ ๕ ให้ยกเลิกความในข้อ 40 แห่งระเบียบสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยอนุญาโตตุลาการ พ.ศ. 2551 และให้ใช้ความต่อไปนี้แทน

          “ข้อ 40 ค่าป่วยการอนุญาโตตุลาการและค่าใช้จ่ายในการดําเนินกระบวนพิจารณาให้เป็นไปตามอัตราที่คณะกรรมการประกาศกําหนด”


ข้อ ๖ ให้ยกเลิกความในข้อ 41 แห่งระเบียบสํานักงานคณะกรรมการกํากับและส่งเสริมการประกอบธุรกิจประกันภัยว่าด้วยอนุญาโตตุลาการ พ.ศ. 2551 และให้ใช้ความต่อไปนี้แทน

          “ข้อ 41 ให้คู่พิพาทวางเงินเป็นหลักประกันค่าป่วยการอนุญาโตตุลาการ และค่าใช้จ่ายในการดําเนินกระบวนพิจารณา ในวันยื่นคําเสนอข้อพิพาทและวันยื่นคําคัดค้านตามอัตราที่คณะกรรมการประกาศกําหนด

          หากคู่พิพาทมิได้วางเงินเป็นหลักประกันสําหรับค่าป่วยการและค่าใช้จ่ายตามวรรคหนึ่ง ให้ครบจํานวน ให้เลขาธิการมีคําสั่งไม่รับคําเสนอข้อพิพาทหรือคําคัดค้าน หรือมีคําสั่งเป็นอย่างอื่นตามสมควรแก่กรณี

          ในกรณีที่จัดให้มีการประนีประนอมยอมความ โดยสํานักงาน คปภ. ตามระเบียบสํานักงาน คปภ. ที่ออกโดยอาศัยอํานาจตามความในข้อ 26 ค่าป่วยการและค่าใช้จ่ายในการดําเนินกระบวนการประนอมข้อพิพาท ให้ถือเป็นค่าใช้จ่ายในการดําเนินกระบวนพิจารณา ตามความในข้อ 40 โดยจ่ายจากเงินวางหลักประกันตามวรรคหนึ่ง

          หากภายหลังจากหักค่าใช้จ่ายตามวรรคหนึ่งและวรรคสามออกจากเงินวางหลักประกันแล้วมีเงินเหลือ ให้คืนแก่ผู้วางหลักประกัน”

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม -                                                                                                        ประกาศ ณ วันที่ 7 กันยายน พ.ศ. 2553

 

                                                                                                                        จันทรา  บูรณฤกษ์

                                                                                                                           เลขาธิการ

                                                                                คณะกรรมการกํากับและส่งเสริมการประกอบธุรกิจประกันภัย